laion/Wikipedia-Exotic huggingface dataset:
נקסוס 6P

נקסוס 6P (באנגלית: Neuxs 6P) הוא טלפון חכם שיוצר בשיתוף פעולה של גוגל ווואווי. המכשיר הוכרז לראשונה ב-29 בספטמבר 2015, באירוע שערכה גוגל בסן פרנסיסקו. הוא מהווה שדרוג של הנקסוס 6 כאשר האות P מסמלת את המילה Premium. למכשיר מסך בגודל 5.7 אינץ' ברזולוציה של 1440X2560 פיקסלים. הוא בעל 3GB זיכרון RAM, מעבד קוואלקום סנאפדרגון 810 בגרסה השנייה שלו ומצלמה אחורית באיכות 12.3 מגה-פיקסל. הוא מצויד בקישוריות Wifi, NFC ו GPS. הסוללה של המכשיר היא בנפח של 3450 mAh. המכשיר הושק לראשונה עם אנדרואיד מרשמלו וזכה לעדכון לאנדרואיד נוגט 7.0 ו-7.1.1 וגם עודכן לאנדרואיד אוראו 8.0.0 ו-8.1.0. מדיה וקבצים בנושא נקסוס 6P בוויקישיתוף אתר האינטרנט הרשמי של נקסוס 6P אודות המכשיר באתר גוגל חיים חביב, מבחן דרך: Nexus 6P - מקום של כבוד בליגת האלופים, 24 בינואר 2016 GSMARENA, https://www.gsmarena.com/huawei_nexus_6p-7588.php XDA-Developers, Android 7.1 Developer Preview is now Available for the Nexus 5X/6P, ‏19 באוקטובר 2016 (באנגלית) קובצי העדכונים של גוגל למכשיריה באתר למפתחים ערך זה הוא קצרמר בנושא טכנולוגיה. אתם מוזמנים לתרום לוויקיפדיה ולהרחיב אותו.
דאגני מלגרן

דאגני מלגרן (בנורווגית: Dagny Mellgren;‏ נולדה ב-19 ביוני 1978) היא כדורגלנית עבר נורווגית ששיחקה כחלוצה. מלגרן זכותה בעיקר בזכות שער הזהב שכבשה בגמר טורניר הכדורגל של אולימפיאדת סידני 2000. מלגרן נולדה ביוני 1978 במחוז רוגלנד שבמערב נורווגיה. את צעדיה הראשונים בכדורגל היא עשתה בקבוצה המקומית של עיר הולדתה אלגרד, וב-1996 עברה לשחק במדי קלפ מליגת העל הנורווגית. שלוש שנים לאחר מכן, ב-14 במרץ 1999, ערכה מלגרן את הופעת הבכורה שלה בנבחרת נורווגיה, במשחק במסגרת גביע אלגארבה נגד פינלנד. מספר חודשים לאחר הופעת הבכורה שלה בנבחרת, נערך טורניר גביע העולם בארצות הברית, ומלגרן זכתה להיכלל בסגל. את שלב הבתים של הטורניר סיימה נורווגיה במאזן מושלם, כשבמהלכו כבשה מלגרן שער אחד. ברבע הגמר גברו הנורווגיות 1-3 על שוודיה, אך בחצי הגמר הן הובסו 5-0 על ידי סין, וסיימו את הטורניר במקום הרביעי. בשנת 2000 כבר תפסה מלגרן מקום מרכזי בחוליית ההתקפה של הנבחרת הנורווגית. במרץ היא סיימה כשחקנית המצטיינת וכמלכת השערים של גביע אלגארבה, ובספטמבר נסעה עם הנבחרת לטורניר הכדורגל של אולימפיאדת סידני. את שלב הבתים באולימפיאדה סיימה נורווגיה עם שש נקודות, לאחר ניצחונות על ניגריה וסין. בחצי הגמר הן גברו 0-1 על גרמניה, וזכו לפגוש את ארצות הברית בגמר. בתום הזמן החוקי של המשחק, שנערך מול קהל של 22,848 צופים, סיימו הנבחרות בשוויון 2-2. בדקה ה-102 בהארכה, כבשה מלגרן את שער הזהב לטובת הנורווגיות והמשחק הסתיים. שנה לאחר מכן, הצטרפה מלגרן לעונה הראשונה של ליגת ה-WUSA, שהייתה ליגת הנשים הראשונה בעולם שבה כל השחקניות היו מקצועניות וקיבלו שכר על עבודתן. היא חתמה בקבוצת בוסטון בריקרס, שם שיחקה לצד חברתה להתקפת הנבחרת - רגנהילד גולברנדסן. בכל אחת משתי עונותיה הראשונות בבוסטון כבשה מלגרן 11 שערים, ואילו בעונתה השלישית היא כבר כבשה 14 שערים, וחלקה את תואר מלכת השערים של הליגה עם מרינט פישון הצרפתייה. לאחר עונה זו התפרקה הליגה ומלגרן חזרה לליגה הנורווגית. בסוף שנת 2003, שימשה מלגרן כקפטנית הנבחרת בגביע העולם שנערך בארצות הברית. בשלב הבתים היא כבשה שלושה שערים (אחד נגד צרפת ושניים נגד קוריאה הדרומית), ונורווגיה הצליחה להעפיל לרבע הגמר מהמקום השני בבית. למרות זאת, ברבע הגמר הפסידו הנורווגיות 1-0 למארחת, והודחו מהטורניר. בכך סיימה מלגרן את חלקה בטורנירי גביע העולם, כשלזכותה ארבעה שערים ב-8 משחקים שנפרסו על פני שני טורנירים. הטורניר הבינלאומי האחרון בקריירה שלה הייתה אליפות אירופה שנערכה בקיץ 2005 באנגליה. באליפות שוב שימשה מלגרן כקפטנית הנבחרת, והובילה את נורווגיה עד לגמר הטורניר, שם הפסידה 3-1 לגרמניה. מלגרן זכתה לכבוש את שער הכבוד לטובת הנורווגיות בגמר, וסיימה את הטורניר עם שני כיבושים. בסוף שנה זו היא פרשה מכדורגל בגיל 27 בלבד, כשלזכותה 49 שערים ב-95 הופעות בנבחרת. דאגני מלגרן, באתר Soccerdonna (בגרמנית) דאגני מלגרן, באתר Soccerway דאגני מלגרן, באתר WorldFootball.net דאגני מלגרן, באתר FootballDatabase.eu רשומת משחקיה הבינלאומיים באתר פיפ"א
סדרת הצוללות אריהנט

סדרת הצוללות אריהנט (בסנסקריט: अरिहंत, פירוש: "קוטלת האויבים"), היא סדרה של צוללות טילים בליסטיים בעלות הנעה גרעינית המפותחת ונבנית עבור חיל הים ההודי. צוללת הדגל של הסדרה היא  "INS Arihant" אשר החלה ניסויים בים בדצמבר 2014. הספינות פותחו תחת פרויקט ATV (ראשי תיבות של Advanced Technology Vessel), עם תקציב של 2.9 מיליארד דולר לתכנון צוללת גרעינית. INS Arihant היא צוללת הטילים הבליסטיים הראשונה שנבנתה על ידי מדינה שאינה חברה קבועה במועצת הביטחון. בניית הצוללת השנייה תוכננה להסתיים בסוף 2016. צוללות מסדרת אריהנט הם צוללות גרעיניות הנושאות ומשגרות טילים בליסטיים, שפותחו תחת פרויקט ATV.  הן הצוללות הגרעיניות הראשונות שפותחו בהודו. צוללות מסוג אריהנט הן באורך של 112 מטרים, ברוחב (Beam) של 15 מטרים ובשוקע של 10 מטרים. הן בעלות עומק צלילה של 300 מטרים ונושאות צוות של 95 איש. לצוללת מדחף בעל 7 להבים המונע על ידי כור לחץ-מים בעל הספק של 83MW. הן מסוגלות להגיע למהירות של 12-15 קשר (22-28 קמ"ש) על פני המים ו-24 קשר (44 קמ"ש) בעת צלילה. לצוללות 4 כני שיגור והן נושאות עד 12 טילי K-15 סגאריקה בעלי ראש נפץ יחיד כל אחד (בעלי טווח של 750 ק"מ), או 4 טילי K-4 (עם טווח של 3,500 ק"מ). מדיה וקבצים בנושא סדרת הצוללות אריהנט בוויקישיתוף Jonathan Marcus (10 באוגוסט 2013). "Indian-built Arihant nuclear submarine activated". BBC News, UK. נבדק ב-12 באוקטובר 2013. {{cite news}}: (עזרה) "Indian indigenous nuclear sub to be unveiled on 26 July: report". domain-b.com. 2009-07-16. נבדק ב-2011-01-24. "India nuclear sub project near completion". In.reuters.com. 2009-02-12. נבדק ב-2011-01-24.
תחרות יופי

תחרות יופי היא תחרות המתמקדת בשיפוט ודירוג מתמודדים לפי מראה חיצוני. למרות שבאופן מסורתי עוסקת תחרות יופי ביופי חיצוני, ישנן תחרויות יופי שהתפתחו עם השנים, בהן נבחנת גם אישיותם של המתמודדים, ואינטליגנציה. תחרות יופי מורכבת בדרך כלל ממספר שלבים ובהם תחרות שמלות ערב, תחרות בגדי ים, ושלב שבו מתמודדים צריכים לענות על שאלות ששופטי התחרות שואלים אותם. המונח תחרות יופי מתייחס לרוב לתחרות בו מתמודדות נערות ונשים צעירות. עם זאת ישנם סוגי תחרויות יופי מיוחדות כמו תחרות יופי לגברים, לנשים נשואות ועוד. זוכה בתחרויות יופי מכונה בדרך כלל "מלכת יופי". התחרות הראשונה נערכה בבלגיה בשנת 1888. במהלך שנות ה-20 של המאה ה-20 החלו להתקיים תחרויות ארציות (למשל מיס לוקסמבורג בשנת 1927). תחרויות היופי הבינלאומיות המובילות בעולם הן מיס תבל ומיס עולם, ולאחריהן מיס אירופה. ברוב מדינות העולם נערכות תחרויות יופי, כאשר הזוכים בחלק מהתחרויות, נשלחים לייצג את מדינתם בתחרויות יופי בינלאומיות. בישראל נערכו תחרות היופי רבות, כאשר התחרות הלאומית והמובילה היא מלכת היופי. תחרויות יופי זכו לביקורות רבות במהלך השנים. ארגונים פמיניסטיים דיברו על כך שתחרויות יופי מחזקות את הרעיון על פיו נשים צריכות להישפט על פי מראן החיצוני וכי מהותה של האישה היא להיראות יפה ומושכת. כמו כן, יש הטוענים שתחרויות יופי גורמות לבנות להתעסק יתר על המידה בתחומים של אופנה, ביגוד וקוסמטיקה. בין הביקורות הנוספות שעולות על התחרויות אלו שהם מתיימרות לתת ציונים מדויקים על יופי שאמור להיות עניין של טעם אישי התלוי בעיני המתבונן. שרה באנט-וייזר חקרה את הקשר בין תחרות יופי והזהות הלאומית והשפעת התחרות על התרבות. נשף מיס אלגנס ותצוגת אופנה בין-לאומית, תל אביב, 1969 - משאב הוראה מאתר החינוך של הספרייה הלאומית http://eprints.lse.ac.uk/89193/
היידובסרמן

היידובסרמן (בהונגרית: Hajdúböszörmény) היא עיר בצפון מזרח הונגריה, כ-20 ק"מ מצפון לדברצן. בעיר ממוקמים חלק ממבני אוניברסיטת דברצן. העיר בנויה באופן טבעתי, בדומה לפריז. מקור תוכנית הבניה, מתקופת ימי הביניים, היה הרצון ליצור מרחב נוח להגנה מפני פלישה או התקפה. בעיר שיעור גבוה של חקלאים, ובהתאם לכך, גם שיעור הבנייה הכפרית גבוה, ובעיר ישנן גדרות חקלאיות רבות. בעיר קיים מוזיאון המנציח את נדידת העמים ואת השפעותיה על המרחב הגאוגרפי הסביבתי, ובו ממצאים ארכאולוגיים מהתקופה. אזור היידובסרמן היה מיושב עוד מהתקופה הפרה היסטורית. בין המאות 10 ו-13 ישבה באזור אוכלוסייה מוסלמית, שמקורה כנראה בשבטים סרצנים. תחת בית ארפד עסקו בני שבטים מוסלמים אלה במסחר, אך בעת הפלישה המונגולית לאירופה בסוף המאה ה-13 נפגעו והושמדו או נאלצו לנטוש את האזור. לראשונה מוזכר היישוב בשם זה, היידובסרמן, באמצע המאה ה-13. במאה ה-14 השתייך לשליטי דברצן וב-1410 הוכר כעיירת שוק (אנ'). בתקופה זו היה היישוב בשטח שלטונו של זיגמונד, קיסר האימפריה הרומית הקדושה. לאחר מכן שלטו באזור השליט הסרבי ג'וראג' בראנקוביץ (אנ') ומתיאש הראשון, מלך הונגריה. עד היום קיימת סביב העיר חומה מתקופה זו. בסוף המאה ה-16 שלטו באזור אישטוואן בוצ'קאי וגאבור באטורי. בתקופה זו עלה מעמדה המנהלי של היידובסרמן. נוסדו בה גנים ציבוריים והתפתחה תשתית עירונית. עם ייסוד מחוז היידו (אנ') בסוף המאה ה-19 ירדה העיר ממעמדה המנהלי. בשנות התשעים סבלה העיר ממשבר כלכלי והאבטלה בה האמירה. בין היתר נסגר מפעל "ג'נרל אלקטריק" בעיר, עקב מעבר הייצור למזרח הרחוק. זו אחת הסיבות לכך שמספר תושבי העיר לא עלה משנת 1985 ועד היום (2016). בראשית שנות הארבעים של המאה ה-20 היו בעיר פחות מאלף יהודים - כשלושה אחוזים מכלל תושביה, רובם בעלי מלאכה וסוחרים. הם השתייכו לקהילה האורתודוקסית. במאי 1944, כחודש לאחר כיבוש האזור והונגריה כולה על ידי הגרמנים, הוקם גטו בעיר והיהודים הצטוו להיכנס אליו. עשרות גברים גויסו לעבודת כפייה וכך ניצלו מהגירוש שהחל ב-16 ביוני. יהודי העיר גורשו לדברצן ובין 25 ל-28 ביוני גורשו למחנה שטרסהוף שבאוסטריה ולאושוויץ. ינה נאג', במקור גרוס (1878 – 1941) היה שחקן תיאטרון יהודי-הונגרי. אהרון פריד (1812 – 1891) היה רב הונגרי בערים מזצ'אט, ואחר כך בעיר הולדתו. אוקראינה ברהובה, אוקראינה פינלנד Siilinjärvi, פינלנד קרואטיה טרוגיר, קרואטיה איטליה מונטסילבנו, איטליה רומניה Salonta, רומניה פולין קרשניק, פולין מדיה וקבצים בנושא היידובסרמן בוויקישיתוף אתר האינטרנט הרשמי של היידובסרמן היידובסרמן (Hajdúböszörmény), באנציקלופדיה של הגטאות, באתר יד ושם "היידובסרמן", באתר JewishGen (באנגלית) רשימת ערים תאומות מעודכנת מאתר העיר (בהונגרית)
גלקסי טאב 2 10.1

גלקסי טאב 2 10.1 (אנגלית: Samsung Galaxy Tab 2 10.1) הוא מחשב לוח מבית סמסונג שהוכרז בפברואר 2012. הוא הטאבלט השני בסדרת Galaxy Tab, והשני בגודל 10.1 אינץ' (כשמו),אחרי Galaxy Tab 10.1. לטאבלט זה שלושה דגמי משנה: דגם עם חיבור לרשת 3G (רשת הדור השלישי), P5100, ושני דגמים נוספים, המתחברים לרשת רק באמצעות Wi-Fi, והם P5110, וכן דגם שכולל חיישן אינפרא-אדום, המשמש לשידור לטלוויזיה P5113. לכל גרסאות הטאבלט שוחררו שלוש גרסאות רשמיות של סמסונג בלבד: Ice Cream Sandwich-ICS (אנדרואיד 4.0,הגרסה שעימה הוא שוחרר). JellyBean 4.1.2 JellyBean 4.2.2 (שוחרר בספטמבר ונובמבר 2013). מסך 10.1 אינץ' ברזולוציה של 800X1280 פיקסלים. מעבד TI OMAP 4430. כרטיס הרחבה לכרטיס זיכרון. סמסונג גלקסי טאב מדיה וקבצים בנושא גלקסי טאב 2 10.1 בוויקישיתוף אתר האינטרנט הרשמי של גלקסי טאב 2 10.1 ערך זה הוא קצרמר בנושא טכנולוגיה ובנושא מחשבים. אתם מוזמנים לתרום לוויקיפדיה ולהרחיב אותו.
פוטיפר (מערכת טילים)

פוטיפר הייתה מערכת שיגור טילים שפיתוחה הושלם בימיה האחרונים של מלחמת יום הכיפורים, במפעל "מבת" של התעשייה האווירית לישראל. יעודה של המערכת היה השמדת מכ"ם סוללות טק"א של האויב על ידי נעילה על הקרינה המשודרת מהמכ"ם. המערכת הייתה הכלאה בין זחל"מים רוסיים שנלקחו שלל, לבין גרסה קרקעית של טיל אוויר-קרקע מסוג "AGM-45 שרייק". טווח הטיל המקסימלי בתצורה זו היה 11 ק"מ. מערכת זו הוכנסה לשימוש במסגרת חיל האוויר הישראלי, ביחידה 155 מיד לאחר מלחמת יום הכיפורים והייתה המערכת הקרקעית הראשונה להשמדת מטרות מכ"ם בצה"ל. אחריה פותחו מערכות הכחלילית והקלשון שגם בהן נעשה שימוש בגרסאות של הטיל AGM-45 שרייק. כל אלה יצאו סופית משירות בשנת 1979, עת הוחלפו באופן מלא על ידי מערכות "קרס". טילי ה"פוטיפר" מעולם לא שוגרו בירי מבצעי. נשק מונחה דיכוי הגנה אווירית נצנוץ של כחלילית, באתר חיל האוויר הישראלי. כחלילית בבקעת הלבנון, בטאון חיל האוויר, אפריל 1994, מס' 96 (197), עמ' 18-21. באתר "הספרייה הדיגיטלית להיסטוריה ומורשת חיל האוויר". כחלילית בבקעת הלבנון, בטאון חיל האויר, אפריל 1994, מס' 96 (197), עמ' 20. פרשים וינשופים - סיפורה של יחידת ההכוונה 155, עופר צידון, שנת 2023, עמ' 75. באתר "הספרייה הדיגיטלית להיסטוריה ומורשת חיל האוויר".
לאורה טסורו

לאורה טסורו (בהולנדית: Laura Tesoro;‏ נולדה ב-19 באוגוסט 1996) היא זמרת ושחקנית בלגית. ייצגה את בלגיה בתחרות האירוויזיון בשנת 2016 בשירה "What's the Pressure", לאחר שהשתתפה בהפקה הפלמית של התוכנית "The Voice"; בו הגיעה לגמר. טסורו נולדה באנטוורפן, בלגיה לאם בלגית ולאב ממוצא איטלקי. בילדותה פתחה בקריירת המשחק במספר תוכניות פלמיות. היא השתתפה בעונה השלישית של "דה וויס פלנדריה" (The Voice van Vlaanderen) שצולמה בשנת 2014, והגיעה לגמר. לאחר הגמר הוציאה את סינגל הבכורה "Outta Here", שהגיע למקום ה-23 במצעד השירים הפלמיים. ב-2016 נקבע שטסורו תייצג את בלגיה באירוויזיון בשנת 2016, שנערך בסטוקהולם, שוודיה, שם הגיעה למקום העשירי מתוך 42 מתמודדים. לאחר שזכתה בגמר לאומי, בו השתתפה מתוך חמישה מתמודדים. ב-2016 דיבבה בגרסה הפלמית של הסרט "מואנה" את דמותה של מואנה, ובסרט "טרולים" את דמותה של פופי, וב-2018 בסרט "ראלף שובר את האינטרנט". ב-19 באוקטובר 2019 יצאה לאור אלבומה הראשון "Limits", בו נכללו הסינגלים "Limits" (שיר הנושא של האלבום) ו"Press Pause". 2019: Limits מדיה וקבצים בנושא לאורה טסורו בוויקישיתוף לאורה טסורו, ברשת החברתית פייסבוק לאורה טסורו, ברשת החברתית אקס (טוויטר) לאורה טסורו, ברשת החברתית אינסטגרם לאורה טסורו, סרטונים בערוץ היוטיוב לאורה טסורו, במסד הנתונים הקולנועיים IMDb (באנגלית) לאורה טסורו, באתר אפל מיוזיק (באנגלית) לאורה טסורו, באתר ספוטיפיי לאורה טסורו, באתר סאונדקלאוד (באנגלית) לאורה טסורו, באתר Last.fm (באנגלית) לאורה טסורו, באתר AllMusic (באנגלית) לאורה טסורו, באתר MusicBrainz (באנגלית) לאורה טסורו, באתר דיזר לאורה טסורו, באתר Discogs (באנגלית) לאורה טסורו, באתר Songkick (באנגלית) לאורה טסורו, באתר Genius
הזאבים של גרייס

הזאבים של גרייס (באנגלית: The Wolves of Mercy Falls) הוא שמה של טרילוגיה של ספרים מאת הסופרת האמריקנית מגי סטיווֹטֶר (אנ'). הספרים פורסמו בין השנים 2009 - 2011, ויצאו במהדורה עברית בהוצאת כנרת ובאיגואנה הוצאה לאור, בתרגומן של גילי בר-הלל (רעד ו-שהות), ושל יעל אכמון (נצח). מגי סטיווֹטֶר מתגוררת עם משפחתה בווירג'יניה. היא מעידה שהייתה "תולעת ספרים" מילדותה. היא מאיירת חובבת, ומנגנת להנאתה בכמה כלים, ביניהם: נבל קלטי, פסנתר וחמת חלילים. היא מספרת שהרעיון לטרילוגיה "הזאבים של גרייס" נולד בזמן שחלמה חלום על זאבים ביער חורפי, ועל ילדה ששומרת בלבה סוד: ”למרות שלא ידעתי מהו הסוד, התעוררתי, כתבתי סיפור קצר, ואז הבנתי שאלה היסודות לספר החדש שלי.” ספרי הטרילוגיה תורגמו ל־32 שפות, והיו לרבי־מכר באירופה ובאמריקה. הספר הראשון בסדרה, "רעד", זכה בפרסים רבים ונבחר לספר השנה על ידי איגוד הספריות האמריקני (ALA). בעיירה מרסי פולז (באנגלית: Mercy Falls, בתרגום מילולי: "מפלי הרחמים") יש זאבים רבים, אך תושבי העיירה אינם יודעים שרובם הם אנשי-זאב. בחורף הם זאבים, אך כאשר מזג האוויר חם מספיק (בחלק מעונת הקיץ), הם חוזרים לדמותם האנושית. גרייס היא נערה בת 17, בעיצומו של גיל ההתבגרות. היא מצטיינת בלימודיה, אבל לא מייחסת להם חשיבות רבה. ההורים של גרייס נותנים לה לגדל את עצמה, בעוד הם עסוקים בעיקר בחייהם הפרטיים. לרוב הם מעדיפים לצאת לבלות בלעדיה. כשהייתה בת שמונה, חטפה אותה להקת זאבים מהנדנדה עליה ישבה. מסיבה לא ברורה, גרייס שרדה. אחד הזאבים הציל את חייה, ומאז הוא שומר עליה. כל חורף הוא עומד בקצה היער הקרוב לביתה. הוא מביט בה בעיניו הצהובות, והיא מביטה בו בחזרה. היא לא מודעת לכך שהוא יכול לחזור להיות אדם כשחם בחוץ. אבל בעיירה הקפואה שבה היא מתגוררת אין הרבה ימי קיץ, וההזדמנויות שלו לפגוש בה הולכות ומתמעטות, בעיקר משום שימיו כבן אנוש הולכים ואוזלים. סם וגרייס מצאו זה את זה, וכעת עליהם להילחם כדי להישאר יחד. אבל סם שוקע בהרהורים על עברו כזאב, וגרייס מתמודדת עם עתיד שהופך להיות פחות ופחות בטוח. לתוך עולמם נכנס קוֹל, זאב חדש שעברו מלא כאב וסכנה. והוא נאבק בשדים הפנימיים שלו, נלהב לקראת חייו החדשים כזאב ומכחיש את קשריו הקודמים כאדם. בשביל גרייס, סם וקול, החיים הם מאבק תמידי בין שני כוחות – זאב ואדם. גם האהבה חושפת שני פנים – נוסכת שלווה וגם מטלטלת, משחררת וגם לוכדת. כשעולמם הולך ומתמוטט סביבם, רק האהבה שעדיין משתהה תוכל להציל אותם. כשסם פגש את גרייס, הוא היה זאב והיא הייתה נערה. סם נאבק להפוך לנער, ויחד, בכוחה של אהבת אמת, הם גברו על המרחק שהפריד ביניהם. וכך היה אמור סיפורם להסתיים. אבל גרייס לא נועדה להישאר אנושית. כעת היא הזאבה, ועל הזאבים של מרסי פולז מרחפת סכנת מוות - מסע ציד ראוותני שמאיים לשים קץ לחייהם. אתר האינטרנט הרשמי של הזאבים של גרייס (באנגלית)
קוויטאו

קוויטאו (באיסלנדית: Hvítá) הוא נהר בדרום-מערב איסלנד, במחוז ההיסטורי אאורנסיסלה (Árnessýsla). אורכו 185 קילומטרים (יחד עם הנהר יולפוסאו, המהווה את המשכו של קוויטאו, אחרי התמזגותו עם הנהר סוג). קוויטאו מנקז שטח של 1,644 קמ"ר. ספיקתו הממוצעת של הנהר היא 180-100 מ"ק לשנייה בקיץ, 110-50 מ"ק לשנייה בחורף. מוצא הנהר הוא בקצה הדרומי של האגם קוויטאורוואטן (Hvítárvatn), בסמוך להר בלאופל (Bláfell) ולקרחון השני בגודלו באיסלנד — לאנגיוקול (Langjökull). המוצא נמצא במערבהּ של רמת איסלנד, שמכסה את רוב פנים הארץ. הנהר זורם ברמה לכיוון דרום, ואחרי 40 קילומטרים נופל אל קניון צר שבדום-מערב הרמה — במפל גולפוס (Gullfoss). ספיקת המים הגבוהה ביותר, שנמדדה אי-פעם במורד המפל, היא 2,000 מ"ק לשנייה. גם אחרי הירידה במפל, קוויטאו ממשיך לזרום ברמת איסלנד, שם נשפכים בו יובליו — תחילה הגדולים ביותר — טונגופליוט (Tungufljót) וברואראו (Brúará), ואילו בהמשך גם סטורה-לאכסאו (Stóra-Laxá). אחרי שפיכתם של שלושת היובלים הללו אל קוויטאו, כמות המים בו כפולה מאשר כמותם במפל גולפוס שבמעלה זרם הנהר. לאחר התחזקותו ביובליו, קוויטאו יוצא מרמת איסלנד אל השפלה בשטח המועצה האזורית גרימסנס אוג גראפנינגור (Grímsnes og Grafningur). אחרי שהוא חולף ממזרח להר אינגולפספיאל (Ingólfsfjall), אל קוויטאו נשפך הנהר סוג (Sog). לאחר התמזגותו עם סוג, קוויטאו נקרא יולפוסאו (Ölfusá). בהמשך, בשטח העיירה סלפוס שבמועצה האזורית אאורבורג (Árborg), הנהר פונה מערבה וזורם 25 קילומטרים עד שפיכתו אל האוקיינוס האטלנטי. קוויטאו נחשב לנהר המסוכן ביותר באיסלנד — בגלל עלייתו על גדותיו באביב ומפליו השוצפים. קטעים מהנהר משמשים לרפטינג. מדיה וקבצים בנושא קוויטאו בוויקישיתוף
ביסקוויט לייבניץ

ביסקוויט לייבניץ או עוגיות לייבניץ (בגרמנית: Leibniz-Keks) הוא מותג מזון גרמני המיוצר על ידי חברת באלזן מאז שנת 1891. המוצר נקרא על שמו של הפילוסוף והמתמטיקאי הגרמני גוטפריד לייבניץ, למרות שהקשר היחיד בין השניים הוא העיר הנובר, שבה ממוקמים מפעלי החברה ושלייבניץ הוא אחד מבניה המפורסמים ביותר. הביסקוויט הומצא לראשונה על ידי מייסד החברה במטרה לשמש כמזון יבש בעל חיי מדף ארוכים עבור חיילים. בתקופה שבה החל ייצורו של הביסקוויט מקובל היה לקרוא למוצרי מזון בשמם של בני התקופה המפורסמים, כמו, למשל, השוקולד "מוצרט-קוגל" על שמו של מוצרט, המלחין בן העיר זלצבורג. ביסקוויט לייבניץ הוא ביסקוויט חמאה הדומה בצורתו ובטעמו לביסקוויט הפתי בר הצרפתי שנוצר לראשונה מספר שנים לפניו, בשנת 1886. לביסקוויט מגוון רב של גרסאות שונות: בהירות, כהות, ובטעמים שונים, וכן גרסאות המצופות בצדו האחד בשוקולד במגוון טעמים: לבן, חלב, מריר, ועוד. עיצובו של הביסקוויט עצמו קבוע וייחודי, ולא השתנה מאז יוצר לראשונה. הביסקוויט בצורת מלבן מוקף במסגרת של 52 "שיניים", ועליו מוטבע שם המותג "LEIBNIZ BUTTERKEKS" באותיות רישיות. עיצוב זה הוזכר על ידי העיתון הגרמני "זידדויטשה צייטונג" כ"אנדרטה של עיצוב גרמני", אף על פי שהושפע באופן ניכר מעיצוב הביסקוויט הצרפתי שהומצא מספר שנים לפניו. בשנת 2024 התנצלה החברה על כך שהעסיקה כ-800 עובדי כפיה בזמן השלטון הנאצי. מדיה וקבצים בנושא ביסקוויט לייבניץ בוויקישיתוף אתר הבית (בגרמנית) Goethe Institut - SZ-Magazin, www.goethe.de ציקי ברנדוין, מפעל הביסקוויטים המוכר מתנצל שהעסיק עובדי כפייה בתקופה הנאצית, באתר ערוץ 7, ‏15.08.2024 י"א באב תשפ"ד
כפיר כהן

כפיר כהן (נולד ב-14 באוקטובר 1976) הוא קצין צה"ל במילואים בדרגת אלוף-משנה, ששירת בתפקידו האחרון כסגן מפקד אוגדת איו"ש. קודם לכן שימש מפקד חטיבת ירושלים ומפקד בא"פ לכיש. בעל צל"ש אלוף על חלקו במבצע חומת מגן. כהן התגייס לצה"ל בשנת 1994, ושובץ בגדוד דוכיפת. שירת כלוחם בגדוד. לאחר קורס קציני חי"ר חזר לגדוד דוכיפת ומונה למפקד מחלקה. בהמשך שימש כמפקד פלוגת מסלול. לאחר מכן מונה למפקד פלוגת החוד בגדוד, והוביל את הפלוגה בין היתר במהלך מבצע חומת מגן. במהלך קרב ברמאללה נפצע בצווארו ובלסתו מירי. על פועלו בקרב זכה לצל"ש ממפקד פיקוד המרכז. לאחר שלושה שבועות של טיפול ושיקום חזר לפקד על הפלוגה. בשנת 2009 הועלה לדרגת סא"ל ומונה למפקד גדוד חרוב, ושימש בתפקיד עד שנת 2011. בהמשך מונה למפקד בא"ח כפיר בין השנים 2011–2013. לאחר מכן מונה לקצין אג"ם של אוגדת איו"ש בין השנים 2013–2015. בשנת 2015 הועלה לדרגת אל"ם ומונה למפקד חטיבת ירושלים ובמקביל מונה בשנת 2016 למפקד בא"פ לכיש, ושימש בתפקידיו עד שנת 2018. בשנת 2018 מונה לסגן מפקד אוגדת איו"ש. מדיה וקבצים בנושא כפיר כהן בוויקישיתוף יעל ליבנת, "איזהו הגיבור?": סיפור הגבורה של סא"ל כפיר כהן ממבצע "חומת מגן", באתר צה"ל (דרך ארכיון האינטרנט), 15 בדצמבר 2012 אמיר בוחבוט, מפקד חטיבת כפיר יוצא לקרב על השם הטוב, באתר nrg‏, 27 בדצמבר 2009
יוהאן דיניז

יוהאן דיניז (בצרפתית: Yohann Diniz; ‏נולד ב־1 בינואר 1978) הוא הלך תחרותי צרפתי, שיאן העולם הנוכחי (2018), אלוף העולם (לונדון 2017) ו-3 פעמים אלוף אירופה (גטבורג 2006, ברצלונה 2010 וציריך 2014) בהליכה ל-50 ק"מ. באליפות אירופה שנערכה בגטבורג, שוודיה בשנת 2006 זכה דיניז במדליית זהב בהליכה ל-50 ק"מ, בשיא אישי חדש של 3:41:39 שעות, לפני חסוס אנחל גרסיה מספרד (3:42:48 שעות) ויורי אנדרונוב מרוסיה (3:43:26 שעות). בשנת 2007 בתחרות הליכה ל-20 ק"מ שנערכה באנגליה, קבע זמן של 1:18:58 שעות, זמן שיא להלך צרפתי. לאחר מכן באליפות העולם שנערכה באוסקה, יפן באותה שנה הוא זכה במדליית כסף בתחרות הליכה ל-50 ק"מ בתוצאה של 3:44:22 שעות, אחרי נתן דיקס מאוסטרליה (3:43:53 שעות) ולפני אלכס שווארצר מאיטליה ( 3:44:38 שעות. באולימפיאדת בייג'ינג (2008) נאלץ דיניז לפרוש מהתחרות לאחר שעבר מרחק של 30 ק"מ עקב כאב חד בבטן ובירך. בשנת 2009, קבע שיא עולם חדש בהליכה ל-50 ק"מ, 3:38.45 שעות. באליפות אירופה שנערכה בברצלונה, ספרד בשנת 2010 זכה דיניז במדליית זהב בפעם השנייה ברציפות בהליכה ל-50 ק"מ, בתוצאה של 3:40:37 שעות, לפני גז'גוז' סודאו מפולין (3:42:24 שעות) וסרגיי בקולין מרוסיה (3:43:26 שעות). במרץ 2011 קבע שיא עולם בהליכת 50 ק"מ במסלול לא-סלול, 3:35:27 שעות, השיא הקודם היה ארוך בקצת יותר מ-5 דקות. באליפות העולם שנערכה בטגו, קוריאה הדרומית באותה שנה, נפסל דיניז בתחרות להליכה ל-50 קילומטר. בתחרות שנערכה בשנת 2012 בצרפת שיפר את שיאו האישי בהליכה ל-20 ק"מ והגיע לשיא אישי חדש של 1:17:43 שעות. סיים את התחרות במקום השני, אחרי אלכס שווארצר. באולימפיאדת לונדון (2012) נפסל דיניז מיד עם הגיעו לקו הסיום במיקום שמיני בתחרות הליכה ל-50 ק"מ. הפסילה נקבעה עקב כך ששתה בקבוק מים בקילומטר ה-38 של התחרות באזור שלא הוקצה לשתייה לספורטאים. באליפות אירופה, שנערכה בציריך, שווייץ זכה דיניז במדליית זהב בפעם השלישית בהליכה ל-50 ק"מ בשיא עולם חדש של 3:32:32 שעות, לפני מטיי טוט מסלובקיה (3:36:21 שעות) ואיוון נוסקוב מרוסיה (3:37:41 שעות). שיא זה היה טוב בדקה אחת ו-41 שניות לעומת השיא הקודם, ודיניז יכל לקבוע שיא טוב עוד יותר. אלא, שעם התקרבו לנקודות הסיום החליט לבקש מהקהל דגל של פורטוגל כאות הוקרה לסבתו המנוחה ילידת פורטוגל בו נופף במטרים האחרונים של המסלול. באליפות העולם בהליכה שנערכה בארל צרפת, ב-8 במרץ 2015, קבע דיניז בתחרות ל-20 ק"מ שיא עולם חדש של 1:17:02 שעות. שיא עולם זה החזיק מעמד שבוע אחד בלבד, הוא נשבר בהמשך החודש על ידי ההלך היפני סוזוקה סוזוקי. ביולי 2015, דיניז הודעה על פרישה מהשתתפות בתחרויות הליכה נוספות, עקב כאבים ברצועת הכתף שהצריכו התערבות ניתוחית. באולימפיאדת ריו דה ז'ניירו (2016) השתתף דיניז בתחרות ההליכה ל-50 ק"מ, והוביל בתחרות עד לתקרית מביכה בה איבד שליטה על סוגריו ועשה את צרכיו במכנסיו. בהמשך התחרות התמוטט, אך המשיך ללכת וסיים במקום שמיני. באליפות העולם שנערכה בלונדון באוגוסט 2017 זכה דיניז במדליית זהב בהליכה תחרותית ל-50 ק"מ בשיא אליפות חדש של 3:33:12 שעות, לפני הירוקי אראי (3:41:17 שעות) וקאי קוביאשי (3:41:19 שעות), שניהם מיפן. מדיה וקבצים בנושא יוהאן דיניז בוויקישיתוף יוהאן דיניז, באתר הוועד האולימפי הבין-לאומי יוהאן דיניז, באתר olympedia.org יוהאן דיניז, באתר התאחדות האתלטיקה הבין-לאומית יוהאן דיניז, באתר Track and Field (גברים)
דיונוני רחף

דיונוני רחף (שם מדעי: Teuthida, שם עממי: squids) היא סדרה של רכיכות ימיות ממחלקת הסילוניות - יצורים כמו התמנון והדיונון (מסדרת Sepiida), הנעים במים בעזרת סילון מים הנוצר בגופם ועוזר להם להתקדם במים. יש להם שמונה זרועות המופנות קדימה, כריות יניקה גדולות ומקור ענקי המכיל לעיתים ארס. דיונונים אלה הצפים במים פתוחים ואף בעומק האוקיינוס, הם הגדולים שבחסרי החוליות, כשהגדול ביותר מביניהם הוא דיונון עצום (Mesonychoteuthis hamiltoni), המצוי באנטארקטיקה וזרועותיו מגיעות לאורך של 15 מטרים (49 רגל) ואולי גם דיונון ענק שמגיע לאורך קרוב. בעבר היו דיונונים גדולים נוספים כמו ההבורוטאוטתיס מהקרטיקון. בסדרה 29 משפחות ו-304 מינים בערך: משפחת Plesioteuthididae - נכחדה תת-סדרה Myopsina משפחת Australiteuthidae - בה מין יחיד Australiteuthis aldrichi משפחת לוליגיים (Loliginidae) - בה המין לוליגו שקוף תת-סדרה Oegopsina סוג ומין יחיד Parateuthis tunicata משפחה Ancistrocheiridae - בה מין יחיד Ancistrocheirus lesueurii משפחה דיונוני ענק (Architeuthidae) - בה סוג אחד - דיונון ענק (Architeuthis) משפחה Bathyteuthidae משפחה Batoteuthidae - בה מין יחיד Batoteuthis skolops משפחה Brachioteuthidae משפחה Chiroteuthidae - בה הסוג דיונון ארך-זרועות משפחה Chtenopterygidae משפחה Cranchiidae - בה המין דיונון עצום משפחה Cycloteuthidae משפחה Enoploteuthidae משפחה Gonatidae משפחה דיונונים פוזלים (Histioteuthidae) סוג אחד - דיונון פוזל (Histioteuthis) משפחה Joubiniteuthidae - בה מין יחיד Joubiniteuthis portieri משפחה Lepidoteuthidae - בה מין יחיד Lepidoteuthis grimaldii משפחה Lycoteuthidae משפחה מגנאפיניים (Magnapinnidae) משפחה Mastigoteuthidae משפחה Neoteuthidae משפחה Octopoteuthidae - בה דיונון תמנוני דנה משפחה Ommastrephidae - בה דיונון הומבולדט משפחה Onychoteuthidae - בה דיונון צלצל חסון משפחה Pholidoteuthidae משפחה Promachoteuthidae משפחה Psychroteuthidae - בה מין יחיד Psychroteuthis glacialis משפחה Pyroteuthidae משפחה Thysanoteuthidae משפחה Walvisteuthidae - בה מין יחיד Walvisteuthis virilis מדיה וקבצים בנושא דיונוני רחף בוויקישיתוף דיונוני רחף, באתר ITIS (באנגלית) דיונוני רחף, באתר NCBI (באנגלית) דיונוני רחף, באתר Animal Diversity Web (באנגלית)